ทียูเอฟ จ่ายเงินปันผลงวดพิเศษหุ้นละ 0.26 บาท
ทียูเอฟ ประกาศจ่ายเงินปันผลระหว่างกลางงวดพิเศษ ให้ผู้ถือหุ้น ที่ประชุมกรรมการบริษัทอนุมัติให้จ่ายเงินปันผลงวด 3 เดือน อัตราหุ้นละ 0.26 บาท พร้อมได้รับการยกเว้นภาษี กำหนดจ่ายวันที่ 21 ต.ค 2553 นี้
30 ก.ย. 2553

ทียูเอฟ ประกาศจ่ายเงินปันผลระหว่างกลางงวดพิเศษ ให้ผู้ถือหุ้น ที่ประชุมกรรมการบริษัทอนุมัติให้จ่ายเงินปันผลงวด 3 เดือน อัตราหุ้นละ 0.26 บาท พร้อมได้รับการยกเว้นภาษี กำหนดจ่ายวันที่ 21 ต.ค 2553 นี้ 
บริษัท ไทยยูเนี่ยน โฟรเซ่น โปรดักส์ จำกัด (มหาชน) หรือ TUF ผู้ผลิตและส่งออกอาหารทะเลแช่แข็งและบรรจุกระป๋องรายใหญ่ของประเทศไทย เปิดเผยว่า ที่ประชุมคณะกรรมการบริษัทเมื่อวันที่ 30 กันยายน 2553 มีมติให้จัดสรรกำไรสุทธิจากผลการดำเนินงานสำหรับงวด 3 เดือนคือ ตั้งแต่วันที่ 1 กรกฏาคม 2553 – วันที่ 30 กันยายน 2553 เป็นเงินปันผลระหว่างกาล ในอัตราหุ้นละ 0.26 บาทโดยไม่ต้องเสียภาษี เพราะได้รับสิทธิพิเศษทางภาษีจากการส่งเสริมการลงทุน
สำหรับการจ่ายเงินปันผลระหว่างกาลงวดพิเศษนี้ เนื่องจากบัตรส่งเสริมการลงทุน 1 ฉบับที่จะหมดอายุลงในวันที่ 21 ตุลาคม 2553 ซึ่งถ้าจ่ายตามงวดปกติ (1 ก.ค. – 31 ธ.ค. 2553) จะส่งผลให้ผู้ถือหุ้นไม่ได้รับสิทธิยกเว้นภาษีจากบัตรส่งเสริมการลงทุนดังกล่าว และเพื่อให้ผู้ถือหุ้นได้รับประโยชน์จากบัตรส่งเสริมการลงทุนที่จะหมดไป คณะกรรมการบริษัทจึงขออนุมัติจากที่ประชุมฯ สำหรับการจ่ายปันผลงวดพิเศษนี้ 
ทั้งนี้ บริษัทได้กำหนดวันปิดสมุดทะเบียนเพื่อกำหนดสิทธิของผู้ถือหุ้นในการรับเงินปันผลในวันพฤหัสบดีที่ 14 ตุลาคม 2553 และกำหนดจ่ายเงินปันผลในวันพฤหัสบดีที่ 21 ตุลาคม 2553 นี้